Merkbare verbetering in Marno se toestandMarno en sy ma, Helga Muller, in die hospitaal. (Foto: Verskaf) Klein Marno Muller se toestand het die afgelope paar dae merkbaar verbeter, soveel so dat hy die kleure van verskillende vetkryte akkuraat kon identifiseer terwyl hy sy hospitaalbed lê. “Ons is regtig so dankbaar vir die vordering in sy toestand en die verskil van ŉ paar dae terug tot gister,” het sy ma, Helga Muller, in ŉ plasing by ŉ video op Facebook geskryf. In die video wys sy vir hom verskillende kleure kryte en hy antwoord haar sonder huiwering oor wat die kleur van elkeen is. “Marno weier steeds om te eet en te sluk en hy raak histeries [as hy dit moet doen]. Hy vra wel vir vla en sap.” Maroela Media het vroeër berig Marno (5) is Sondag uit sy koma gebring en het nog erge onttrekkingsimptome gekry weens die medikasie waarmee hy die afgelope ruk in die Netcare Garden City-hospitaal in Johannesburg behandel is. Hy is hier opgeneem nadat hy amper drie weke gelede op ŉ glyplank by sy kleuterskool aan die toutjies van sy baadjie gewurg het. Volgens Nadia Minnie, Marno se tannie, herken hy sy ma en sê “mamma” en herken hy ook sy tannie, maar praat baie sag. Sy sê die rede dat hy nie sluk nie, is waarskynlik omdat sy keel seer is weens die voedingsbuis wat van sy neus na sy maag loop. Sy sê haar suster oorweeg nie in dié stadium enige stappe teen die skool nie en wil net fokus op haar kind se herstel. Luidens die mees onlangse plasing kan Marno nog nie self regop sit nie en sprake van self loop is daar ook nie op dié stadium nie. “Die verskeie terapeute wil albei ouers Maandagmiddag sien om die pad vorentoe te bespreek. Ons wag ook op ŉ datum vir die MRI iewers in volgende week.” Verskeie fondsinsamelings is intussen vir Marno begin. Minnie sê die familie het nou begin om rekeninge te ontvang en sê die bedrae is “skrikwekkend”. Sy ma het elke persoon wat tot dusver ŉ donasie gemaak het, ŉ oproep na die gesin gemaak het of ŉ gebed opgesê het, bedank. Kyk die video hier.